Lone Dybkjær (RV), 2006-12-12:
Med hensyn til det med det strafbare, vil jeg bare lige til hr. Tom Behnkes sidste bemærkning sige, at vi senere i dag kommer til at diskutere, i hvilket omfang det faktisk allerede i dag er strafbart, eller om der skal yderligere paragraffer til.
Men det, som jeg egentlig godt vil understrege ved hr. Tom Behnkes bemærkninger, er, at jeg synes, det ville være rigtig godt – det var det, hr. Tom Behnke sagde – hvis denne her debat måske kan føre til, at vi får en bredere diskussion i samfundet i det hele taget om hele spørgsmålet om kvindehandel, menneskehandel og for den sags skyld også prostitution.
Skulle det lykkes, så har debatten jo altså haft et formål, selv om den foregår på det her tidspunkt, hvor næppe så mange interesserer sig for, hvad der foregår i Folketinget, men måske snarere interesserer sig for julegaver og den slags.
Men i hvert fald vil jeg meget gerne opfordre til, at man, hvis der skulle være lyttere og seere, og hvad ved jeg, der overværer det her, så tager en diskussion om, hvad man mener om prostitution, hvad man mener om kvindehandel, hvad man mener der bør gøres osv.
For som sagt er det i sig selv et formål.
Jeg vil godt takke ministrene for redegørelserne.
Der er gjort noget, og det, vi nu diskuterer, er opfølgningen på det, der allerede er gjort, og hvad vi kan gøre bedre.
Så er vi no get uenige om nuancerne, og jeg håber på, at vi på en eller anden måde når frem til en enighed, når handlingsplanen skal udmøntes, men det kan vi jo se i de videre drøftelser.
Jeg synes, at socialministeren sagde, at det er noget, man går imod, for det har ikke noget med ligeværd og ligestilling for slet ikke at tale om næstekærlighed at gøre.
Jeg undrer mig en lille smule over, at der ikke er nogen, der har brugt ordet slaveri.
Det er jo sådan set det, der er tale om.
For dér er, om jeg så må sige, et skridt til, at det direkte bliver brugt over for mennesker.
Det her er moderne slaveri.
Vi ved jo også udmærket godt, at de mennesker, der bliver udsat for det her, bliver vurderet ligesom slaverne i sin tid: Er hun god til det her?
Og hvad ved jeg.
Så det er, man kan roligt sige ulækkert i enhver forstand.
Den ene er ofrene, den anden er bagmændene, og den tredje er kunderne.
Hvis vi ser på ofrene, fremgår det, at der jo har været en diskussion om, at nogle mere eller mindre har vidst, hvad de gik ind til.
Jeg er hundrede procent sikker på, at ingen har vidst, hvad de gik ind til, når de blev udsat for nogle af de sådan grovere bagmænd for ikke at sige alle bagmændene.
Der er ingen, der har regnet med, at det var det, det indebar.
Der er muligvis nogle, der har tænkt, at man måske kunne tjene nogle penge, så man kunne komme videre i sit liv gennem prostitution.
Der er ingen, der har forestillet sig, at de skulle gøre det, som de bliver udsat for.
Alle dem, der bliver udsat for det, bliver selvfølgelig traumatiserede, og det er derfor, vi er nogle, der har ment, at man skulle gøre mere for ofrene, end man hidtil har gjort.
Så har der været spørgsmålet om, hvor meget man er lykkedes med.
Der synes jeg jo, man kan tage evalueringen, og der står, at af de 79 kvinder, der har været i beskyttelsestilbuddet, er kun 8 bragt i kontakt med en ngo i hjemlandet.
Man kan så have forskellige meninger om, hvorfor det er tilfældet.
Nogle siger, at de ikke har ønsket det.
Jeg tror bare, at de kvinder, der er handlet på den måde, som de fleste kvinder er handlet på, er så traumatiserede, at de ikke er i stand til at vurdere deres egen situation godt nok.
Derfor er det jo også fint nok, at vi kommer til at diskutere nærmere, hvor meget der egentlig ligger i regeringens tilbud om de 100 dage.
Men det er vigtigt, at vi gør os klart, at det er traumatiserede kvinder, og at de skal have meget hjælp.
Vi er nogle, der mener, at der måske skulle være mulighed for asylophold.
Det er simpelt hen, fordi vi tror, at mange af dem er så traumatiserede, at de ikke er klar til hjemsendelse, heller ikke efter en periode, og at mange af landene ikke vil være i stand til at modtage dem på ordentlig vis.
Men det er altså også noget, vi kommer til at diskutere nærmere i forbindelse med selve udformningen af handlingsplanen.
Så er der spørgsmålet om politiets indsats, og der synes jeg, at der er grund til at rose den nye handlingsplan, som rigspolitiet er kommet med.
De hægter den op på politikredsreformen osv., og det er også o.k.
Der bliver nogle muligheder, tror jeg, som der ikke har været før, og jeg synes, at det er godt.
Ja, jeg har ikke haft noget ur, vil jeg sige til formanden, og det har generet mig lidt.
Uret har ikke kørt.
Og nu får jeg lige pludselig at vide af formanden, at tiden er gået.
Ja, sådan er vilkårene.
Må jeg lige gøre sætningen færdig?
Men politiet kan gøre en større indsats nu.
Det, der er lidt beskæmmende, er, at politiet, til trods for at de har vidst det og siger, at de kender ret meget til miljøet, ikke rigtig har grebet ind over for det, heller ikke over for kunderne eller over for bagmændene.
Jeg synes, vi skal gå lidt mere i dybden med, hvordan vi giver de muligheder for, at de kan gøre det.
Det er jo ofte naboen, der er tale om, og det bliver også, tror jeg, et problem i fremtiden.
Vi kommer jo til nogle nye forslag, og så må jeg gå videre der.
Men tak til formanden.